Черикти сымап кени
Черикти сымап кени  Баткен районунда , Баткен кыштагынан түштүк тарапта, Түркстан кырка тоосунун түндүк капталында жайгашкан. 1963-ж. табылган. Кен аймагын палеозой заманында пайда болгон доломит, акиташ, кумдук тектери түзөт. Бул тектер татаал бүктөлүүлөргө дуушарланып, антиклиналдык структура пайда болгон. Ал структура ар кандай багыттагы тектоникалык жаракалар менен тилмеленип, бир нече бөлүктөргө бөлүнгөн. Жаракалар диабаз, диорит дайкаларынын пайда болушуна жана сымап рудаларынын. топтолушуна шарт түзгөн. Руда девондун аягында пайда болгон доломит менен акиташ тегинин брекчияланган зоналарында кезигет. Брекчия зоналары тектоникалык ири жаракаларды бойлой жайгашып, калыңдыгы 20 мге жетип, узундугу 7 кмге созулат. Брекчия орточо жана майда кесекчелүү келип, цементи көбүнчө кальцит, чанда кварц жана руда минералынан турат. Сымап рудасынын негизги минералы – киноварь. Руда тулкусу негизинен тарамча түрүндө кезигет. Мында өз-өзүнчө турган 6 руда тулкусу белгилүү.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары